作者:陳著
標題:摸魚兒
內容:碧油幢、一開藩後，便思量早歸去。工夫著緊新城好，風月萬家笙鼓。遊宴處。要管領春光，補種花無數。何須更駐。只畫了瀟湘，扁舟徑發，揮手謝南楚。江帆卸、撐入清溪綠樹。家山三兩程路。安排小馬隨猿鶴，勾引詩朋酒侶。瀟灑處。是則是初心，只恐難留駐。忙須著句。把泉石煙霞，平章一遍，回首鳳綸舞。